b'\n_START_ARTICLE_\n\xc4\x92dole m\xc3\xb5is\n_START_PARAGRAPH_\n\xc4\x92dole m\xc3\xb5is (\xc4\x92doles pilsmui\xc5\xbea, saksa keeles Edwahlen) on m\xc3\xb5is L\xc3\xa4tis Kuld\xc4\xabga piirkonnas \xc4\x92dole vallas \xc4\x92doles._NEWLINE_\xc4\x92dole m\xc3\xb5is oli aastatel 1561\xe2\x80\x931920 von Behride pere valduses. P\xc3\xa4rast v\xc3\xb5\xc3\xb5randamist on lossis olnud invaliidide hooldekodu. T\xc3\xa4nap\xc3\xa4eval on loss eravalduses. Nii loss, seda \xc3\xbcmbritsevad kindlustised kui ka m\xc3\xb5isa park on kultuurim\xc3\xa4lestistena riikliku kaitse all._NEWLINE_Praeguse lossi rajamist alustati 13. sajandil, kus see oli osa \xc4\x92dole piiskopilinnusest. Aastail 1835\xe2\x80\x931841 ehitati loss \xc3\xbcmber uusgooti stiilis hooneks. Aastal 1905 sai loss tules kannatada, nii et aastail 1906 ja 1907 seda taastati. Vaatamata muudatustele fassaadis s\xc3\xa4ilitati siiski endine arhitektuuristiil. Uued rekonstruktsioonit\xc3\xb6\xc3\xb6d algasid lossis aastal 2014._NEWLINE_Peahoone \xc3\xbcmber asub 7,5 hektari suurune vabakujundusega park. Eksootilisematest puuliikidest kasvavad seal euroopa nulg ja siberi nulg, valgem\xc3\xa4nd, m\xc3\xa4givaher, hobukastan, pensilvaania saar, l\xc3\xa4\xc3\xa4nep\xc3\xa4rn, suurelehine p\xc3\xa4rn, h\xc3\xb5bep\xc3\xa4rn, ungari sirel, magus kirsipuu, verev viirpuu, harilik p\xc3\xb6\xc3\xb6k, must leeder, h\xc3\xb5behaab. Parki liigendab tiikide s\xc3\xbcsteem.'